Karsten Lauritzen (V), 2013-05-07:
Jeg synes jo, det er meget interessant, at det, Socialdemokraterne her er optaget af, er logning.
Jeg tror, at den almindelige danskere, som sidder og følger med, vil have svært ved at se, hvad pokker det har med bandekonflikten at gøre.
Det vil jeg give dem fuldstændig ret i.
Det har absolut ingenting med bandekonflikten at gøre.
Den rapport, hr. Ole Hækkerup henviser til, kan alle finde på Folketingets hjemmeside, og der står ikke et ord om det.
Det, man diskuterer inden for logning er det, der hedder sessionslogning, og det har intet – intet – med bandebekæmpelse af gøre.
Og jeg synes egentlig, det er ynkeligt, at Socialdemokratiet er derude, at de skal hive sådan en sag frem for at forsøge at svare igen på den udmærkede debat, som hr. Peter Skaarup rejser, nemlig hvad man vil gøre ved bandekonflikten.
Jeg synes også, det er lidt pinligt, men fred være med det.
Justitsministeren har jo den stil, at han i stedet for at svare på de spørgsmål, Folketinget stiller ministeren, selv stiller spørgsmål.
Det er jo fint nok, når man er i opposition, men det er ikke meningen, når man sidder i regering og er justitsminister.
Vi kan jo håbe, at ministeren på et tidspunkt lærer det.
Man kan jo håbe på det, men det er ikke tilfældet.
Jeg vil i hvert fald godt svare på nogle af spørgsmålene, for der bliver rejst nogle spørgsmål, som man godt kan synes måske ser lidt mærkelige ud.
Det ene er om logning.
Det har vi været omkring.
Vi vil gerne være med til logning, hvis det nytter noget i forhold til banderne, men det gør det ikke – i hvert fald ikke det, som man diskuterer i forhold til logning.
Så er der forholdet til kriminalforsorgens økonomi.
Vi ville gerne have været med i et forlig, hvis det havde været sådan, at der var en finansiering på plads, og hvis man havde gjorde noget ved det store problem, som også er banderelateret, og som kan løses ved afsoning i hjemlandet.
Vi har rigtig mange, der sidder i danske fængsler på de danske skatteborgeres regning, som ikke bliver sendt hjem til deres hjemlande, fordi justitsministeren ikke ønskede at gå så langt i aftalen.
Derfor er Venstre ikke med.
Vi har finansieret masser af aftaler om kriminalforsorgen i de 10 år, vi sad i regering, og jeg kan forsikre justitsministeren om, at vi vil gøre det samme, hvis vi igen skulle få regeringsmagten.
Den tredje og sidste ting er spørgsmålet om hemmelige ransagninger.
Og igen griber man fat i noget helt andet end det, det handler om.
Jeg tror ikke, at bandemedlemmerne er bange for hemmelige ransagninger.
Jeg tror, de er bange for synlige ransagninger.
Jeg tror, at de bange for at blive taget af politiet.
Vi i Venstre har været bekymret for det forslag, der ligger om hemmelige ransagninger.
Og vi har spurgt til, om der er nogen effekt, og hvis justitsministeren kommer med et svar fra politiet om, at det har en effekt over for banderne, vil vi gerne være med til det.
Vi vil gerne være med til alle de ting, der har en effekt.
Det er Venstres linje, og det vil jeg gerne sige til justitsministeren.
Men vi vil ikke være med til ting, der ingen effekt har, såsom logningsbekendtgørelsen og ransagninger for økonomisk kriminalitet, som ikke har noget med banderelaterede ting at gøre.
Det er vores linje.
Og jeg synes helt ærligt, at justitsministeren og regeringen skulle vælge den konstruktive linje i stedet for at være polemisk hernede i Folketingssalen.
Men forudsætningen for det er, at justitsministeren anerkender virkeligheden, og den er, at der ikke er udsigt til, at den her bandekonflikt bliver løst i øjeblikket, og at politiet ikke kan klare det alene.